《与吴石湖》
明代·孙承恩

吴子闭门读书常浃旬，草堂萧然无俗氛。静观物理欣有得，邈以富贵真浮云。

巷东巷西寡相见，我亦抱病出门倦。知君不废笔砚功，寄我新诗月数遍。

风雅道丧成浸淫，吾欲与子钩其深。会当尽去雕虫习，学和康衢击壤吟。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。